NEŠTO prije 10 sati s crkve na splitskoj Sirobuji, unatoč zabrani, opet je počela misa.

Ispred ulaza u crkvu stoje dva policajca, tu je i desetak župljana, javlja Slobodna Dalmacija.

Neki župljani vrijeđali su policajce i govorili: "Ovoga nije bilo ni u komunizmu!"

Na parkiralištu u blizini crkve su bila dva komunalna redara. Policajci u civilu sve su snimali kamerama.

Policajci u civilu su uveli reda, stali pred ulazom u crkvu i nitko nije mogao unutra. Vjernici su slušali misu ispred crkve.

Napad na novinarku

Podsjetimo, radi se o župi koju vodi don Josip Delaš, koji je već dobio prekršajnu prijavu zbog verbalnog napada na policajce. Riječ je o svećeniku koji je prilikom policijske intervencije zazivao božju kaznu za policajce, a koronavirus je u razgovoru za Index proglasio "američkim proizvodom", pri čemu je najavio i da će za Uskrs misu održati neovisno o zabrani.

Tijekom mise na Uskrs napadnuta je novinarka.

Tekst se nastavlja ispod oglasa

Grubo je odgurnuta te joj je na tlo bačen mobitel kojim je uživo prenosila nedozvoljeno okupljanje, nakon što su joj crkvenim vratima prikliještili ruku. Jedan od okupljenih na misi potom joj je mobitel nasilno otrgnuo iz ruke. Mobitel je razbijen, a s njim je u nepovrat otišao i dio snimljenog materijala, navodi Dalmatinski portal. U crkvi je bilo 20-ak ljudi.

Zbog napada na novinarku privedene 4 osobe

"Poštovani, obzirom na vjersko okupljanje održano 12. travnja u crkvi u Sirobuji a koje je protivno Odluci o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja, o svim prikupljenim relevantnim informacijama upućeno je izvješće Državnom inspektoratu, Stožeru civilne zaštite splitsko-dalmatinske županije i Splitsko-makarskoj nadbiskupiji", priopćila je tada policija.

Policija kaže da je provedeno kriminalističko istraživanje nad četiri osobe. Novinarka je, kažu, lakše ozlijeđena.

"Nadalje, u vezi okolnosti napada na 42-godišnju novinarku u crkvi i potom narušavanja javnog reda i sprječavanja novinara u obavljanju javne djelatnosti provedeno je kriminalističko istraživanje nad četiri osobe i to 53-godišnjakom, 23-godišnjakom, 21-godišnjakom i 70-godišnjakom.

Za kazneno djelo 'Prisila prema osobi koja obavlja poslove od javnog interesa ili u javnoj službi' kojim je oštećena 42-godišnja novinarka sumnjiče se 53-godišnjak i 21-godišnjak koji se sumnjiči još i za kazneno djelo Oštećenje tuđe stvari. Oštećenoj 42-godišnjakinji je utvrđena lakša tjelesna ozljeda", napisali su iz policije.